tartuNLP/wikipedia-smugri-20251201 huggingface dataset:
Artemis Agroteran temppeli

Artemis Agroteran temppeli oli antiikin aikainen Artemis-jumalattarelle omistettu kreikkalainen temppeli Ateenassa Kreikassa. Se sijaitsi nykyisten Ardittoú- ja Koútoula-katujen kulmauksessa Metsin kaupunginosan alueella. Temppeli oli olemassa vielä 1700-luvulla, mutta se ei ole säilynyt nykyaikaan.
Temppeli rakennettiin tutkimusten perusteella klassisella kaudella vuonna 448 eaa. Antiikin aikana paikka oli Ilissos-joen rantaa ja tunnettiin nimellä Agrai tai Agra. Pausanias viittaa 100-luvulla jaa. temppeliin nimellä Artemis Agrotera, ”Artemis pelloilla”, ja sanoo paikan olleen myyteissä ensimmäinen, jossa Artemis metsästi tultuaan Delokselta. Temppeliin liittyi Kharisteria-juhla, jota vietettiin vuosittain aina Boedromion-kuun 6. päivä, ja joka kytkeytyi myös ateenalaisten voittoon Marathonin taistelussa, sillä juhlassa Artemiille uhrattiin voiton kiitosuhrina 500 vuohta. Temppelin lähelle Ilissoksen rannalle sijoittuivat myös Eleusiin mysteerien pienten mysteerien puhdistautumismenot.
Temppeli edusti joonialaista tyyliä ja se oli tehty Pentelikon-vuoren valkoisesta marmorista. Temppeli oli amfiprostyylitemppeli, ja sen kummassakin päässä oli neljä pylvästä. Etupuolella temppelissä oli pronaos, jonka oviaukossa oli kaksi pylvästä, ja sen takana naos eli cella. Arkkitehtuuriltaan temppeli muistutti monin tavoin Athene Niken temppeliä Akropoliilla, mutta oli tätä noin 20 vuotta varhaisempi. Temppeleillä oli todennäköisesti sama arkkitehti, Kallikrates.
Temppeli muutettiin kirkoksi varhaiskristillisellä ajalla 400-luvun puolessa välissä jaa. Kirkko oli omistettu Neitsyt Marialle, ja tunnettiin nimellä "Panagiá stin pétra", ”Neitsyt Maria kalliolla”. Kirkoksi muuttaminen edesauttoi rakennuksen säilymistä läpi keskiajan. 1600-luvulla kirkkoon lisättiin kupoli.
Temppeli-kirkko oli pystyssä vielä 1700-luvulla. Se tunnetaan ennen kaikkea siksi, että arkkitehdit James Stuart ja Nicholas Revett tutkivat sen ja kuvasivat sen ulkoasun, pohjakaavan ja koristelut piirroksissaan käydessään Ateenassa vuosina 1751–1753. Ne julkaistiin vuonna 1762. Osmanit purkivat temppelin vuonna 1778, ja sen osat käytettiin uuden kaupunginmuurin rakentamiseen.
Temppelin paikkaa tutkittiin ensimmäisen kerran vuonna 1897. Tuolloin temppelin yhdisti kirjallisuudessa kuvattuun Artemis Agroteran temppeliin ensimmäisenä Wilhelm Dörpfeld. Alueelta pakkolunastettiin rakennuksia vuonna 1964, ja osa purettiin vuonna 2010. Tämän jälkeen paikalla on suoritettu kaivauksia muun muassa vuosina 2010–2015. Temppelistä on säilynyt joitakin koristeosia, joita on Berliinin valtionmuseoissa sekä Venetsiassa. Kaksi joonialaisen pylvään jalustaa on Kreikan kulttuuriministeriön hallussa.
Pompeion

Pompeion () oli antiikin aikainen rakennus Kerameikoksessa Ateenassa Kreikassa. Sitä käytettiin erityisesti Panathenaia-juhlassa.
Pompeion rakennettiin klassisella kaudella 400-luvun ja 300-luvun eaa. taitteessa. Sen nimi tulee kreikan sanasta "pompē" (πομπή), ”kulkue”. Rakennusta käytettiin Panathenaia-juhlaan ja sen suureen juhlakulkueeseen valmistautumisessa ja siinä käytettyjen pyhien esineiden säilyttämisessä. Kulkue järjestettiin joka neljäs vuosi. Se alkoi Pompeionilta, jonne kulkueeseen osallistuneet kokoontuivat ennen sen alkua, ja jossa ainakin merkkihenkilöt saattoivat myös aterioida. Pompeionilta se eteni pitkin Panathenaia-juhlan tietä Agoran läpi, ja päättyi Akropolis-kukkulalle. Rakennuksessa tiedetään säilytetyn muun muassa kulkueessa kuljetettua pyörillä varustettua puista laivaa, jonka mastoon ripustettiin Athene Poliaan kulttikuvalle joka neljäs vuosi viety uusi peplos. Pompeionia käytettiin oletettavasti myös gymnasionina.
Pompeion sijaitsi Dipylon-portin ja Pyhän portin välissä juuri Ateenan kaupunginmuurien sisäpuolella. Nykyisin Pompeionin rauniot sijaitsevat Kerameikoksen arkeologisen alueen etelälaidalla. Rakennus oli suorakulmion muotoinen ja rakennettu suunnilleen luoteis-kaakkoissuuntaisesti. Sen sijoittelun määräsi tontin ahtaus porttien ja katujen välissä. Rakennuksen keskiössä oli suuri peristyylipiha, jonka ympärillä oli lukuisia huoneita, joita käytettiin säilytys- ja ruokailutiloina. Pompeionin kaakkoispäässä Panathenaia-juhlan tien puolella oli suuri marmorinen propylon-pylväikkö, joka toimi rakennuksen pääsisäänkäyntinä. Rakennuksen pylväät edustivat joonialaista tyyliä. Sisäseinät oli koristeltu maalauksin. Lattiat oli pääosin tehty pikkukivistä, mutta yhdessä huoneessa oli lattiamosaiikki, joka on nykyisin Kerameikóksen arkeologisessa museossa.
Pompeion tuhoutui roomalaisten vallatessa Ateenan vuonna 86 eaa. Noin 150 jaa. samalle paikalle rakennettiin suurempi, kolmilaivainen varastorakennus. Se tuhoutui puolestaan herulien hyökkäyksessä vuonna 267 jaa. 300-luvulla jaa. paikalle rakennettiin vielä jonkinlainen kaupallinen tila, joka koostui kahdesta stoasta eli pylväshallista.
Appalakkien reitti

Appalakkien reitti ("Appalachian Trail", "A.T.") on Yhdysvaltojen Appalakeilla kulkeva vaellusreitti. Reitin pituus on noin 2 200 mailia eli 3 500 kilometriä, ja se kulkee 14 osavaltion kautta. Sen pohjoinen päätepiste on Mainen osavaltiossa Mount Katahdin vuorella ja eteläinen Georgian osavaltiossa Springer Mountainin vuorella. Vuosittain vaellusreittiä käyttää noin 3 miljoonaa vaeltajaa. Reitin rakentaminen alkoi vuonna 1921 yksityishenkilöiden talkootyönä, ja se valmistui vuonna 1937.
Reitti.
Reitti osavaltioittain pohjoisesta etelään.
Lisäksi reitti kulkee Tennesseen ja Pohjois-Carolinan välistä rajalinjaa pitkin.
Menneisyyden metsästäjät

Menneisyyden metsästäjät on suomalainen Yle TV1 -kanavalla esitetty tositelevisiosarja, jossa seurataan kuusihenkisen Kanta-Hämeen menneisyyden etsijät -metallinetsintäryhmän maanalaisten aarteiden etsintää. Sarjaa esitettiin alkuvuodesta 2017. Ryhmän esiintyjinä toimivat metallinetsintäharrastajat Reijo Hyvönen, Ossi Kupila, Pekka Kupila, Mikko Mäkelä, Jussi Nieminen sekä Tomi Virtanen. Sarjan kaikki jaksot ilmestyivät katsottaviksi Yle Areenaan 10. tammikuuta 2017, jolloin ensimmäinen jakso esitettiin myös televisiossa. Loput jaksot esitettiin viikoittain tiistaisin.
Cheirolepis

Cheirolepis on sukupuuttoon kuollut viuhkaeväisten kalojen suku, joka eli devonikauden keskivaiheilta jurakauden bathonia-vaiheelle. Fossiileja on löydetty useista eri paikoista Euroopasta ja Pohjois-Amerikasta. Se on tähän mennessä ainoa tunnettu suku heimossa Cheirolepidae ja lahkossa Cheirolepiformes ja on sattaa olla "Dialipinan" jälkeen kaikkien jäljellä olevien viuhkaeväisten sisarryhmä.
"Cheirolepis" oli lajista riippuen noin 55-senttinen makeanveden petokala. Sen virtaviivainen ruumis oli peittynyt pienillä, kolmiomaisilla kiillesuomuilla, kuten piikkieväkaloilla. "Cheirolepiksen" evät, erityisesti ruumiin alapuolella, pään takana sijainneet rintaevät olivat hyvin kehittyneet, ja antoivat sille nopeutta ja vakautta, ja se oli mahdollisesti hyvin aktiivinen saalistaja. Suuret, eteenpäin suuntautuneet silmät viittaavat siihen että se saalisti näkönsä avulla. "Cheirolepiksen" leuat olivat vuoratut lukuisilla ohuilla, neulamaisilla hampailla, jotka soveltuivat muiden kalojen ruumiiden lävistämiseen. Leuat saattoivat avautua hyvin suureksi, joten se pystyi nielaisemaan saaliita jotka olivat kaksi kolmasosaa sen omasta pituudesta. Laaja temporaalinen ja geografinen levinneisyys osoittavat suvun saalistajien olleen hyvin menestyksekkäitä. "Cheirolepis" oli myös vinopyrstöinen, sen pyrstö oli muodoltaan samankaltainen kuin nykyisillä hailla sukulaisineen. Tämä on äärimmäisen primitiivinen piirre, minkä lähes kaikki nykyiset viuhkaeväiset ovat menettäneet. Yksi laji, "C. canadensis", saattoi pitää halussaan suurimman määrän vatsaevien ruotoja ennätystä, niitä sillä oli G. Arratian ja R. Clouterin (1996) papereiden mukaan 124.
Hr. Ms. Johan Maurits van Nassau (K251)

Hr. Ms. Johan Maurits van Nassau ex- "HMS Ribble" (runkonumero K251 ja JO1) oli Alankomaiden kuninkaallisen laivaston River-luokan fregatti.
Valmistus.
Alus tilattiin W. Simons and Companylta Renfrew'stä. Sen köli laskettiin 29. joulukuuta 1942 ja alus laskettiin vesille 23. huhtikuuta 1943. Alus valmistui vielä samana vuonna 25. heinäkuuta, jolloin se luovutettiin Alankomaiden laivastolle.
Palvelus.
Sotatoimien päätyttyä alus palveli sukellusveneidentorjunta ja tykistönkoululaivana. Alukselle asennettiin tehtävää varten 105 millimetrin tykit brittiläisten neljän tuuman tykkien tilalle. Alus poistettiin palveluksesta 1960 ja se romutettiin.
Sasebo

Sasebo () on Japanin kaupunki Kyūshūn saaren länsirannikolla Nagasakin prefektuurissa. Se sijaitsee Kitamatsuuran niemimaalla prefektuurin pääkaupungin Nagasakin pohjoispuolella. Kaupungissa on 253 149 asukasta (vuonna 2017) ja sen pinta-ala on 426,49 neliökilometriä. Sasebo nimitettiin yhdeksi Japanin ydinkaupungeista vuoden 2016 huhtikuussa.
Meiji-kauden alkupuolelle saakka Sasebo oli kalastuksesta ja maanviljelystä elävä kylä, jossa oli noin 4 000 asukasta. Vuonna 1886 sinne perustettiin keisarillisen laivaston tukikohta, Sasebon laivastoarsenaali, minkä jälkeen paikkakunta kehittyi nopeasti. Kaupunki Sasebosta tehtiin vuonna 1902. Se tuhoutui pahoin toisessa maailmansodassa, ja sodan jälkeen sinne kehittyi laivanrakennus- ja hiilikaivosteollisuutta. Nykyisin se on paikallinen talouskeskus. Osa Sasebosta sijaitsee Saikain kansallispuiston alueella; kaupungin nähtävyyksiin kuuluu myös huvipuisto Huis Ten Bosch.
Paul Thomson

Paul Roberth Jude Nester Thomson (s. 15. syyskuuta 1976 Glasgow, Skotlanti) on skotlantilainen muusikko, joka on toiminut indie rock-yhtye Franz Ferdinandin rumpalina. Vuonna 2009 hänet valittiin "Dear Scotland" -lehden yleisöäänestyksessä kaikkien aikojen parhaaksi skotlantilaiseksi rumpaliksi.
Nick McCarthy

Nicholas John ”Nick” McCarthy (s. 13. joulukuuta 1974 Blackpool, Englanti) on englantilainen muusikko, joka on skotlantilaisen indie rock-yhtye Franz Ferdinandin entinenä kitaristi. Hän erosi yhtyeestä vuonna 2016. McCarthy on myös brittiläisen Box Codax -yhtyeen jäsen.
Bob Hardy

Robert Byron ”Bob” Hardy (s. 16. elokuuta 1980 Dewsbury, Englanti) on englantilainen muusikko, joka on soittanut skotlantilaisessa indie rock-yhtyeessä Franz Ferdinandissa basistina.
Esko Järvelä Epic Male Band

Esko Järvelä Epic Male Band on vuonna 2012 perustettu suomalainen folkrock-yhtye. Ensimmäisen levynsä yhtye julkaisi vuonna 2013, ja levy päätyi World Music Charts Europe -listalla vuoden 2014 parhaaksi pohjoismaiseksi levyksi. Yhtyeen musiikkia on luonnehdittu myös progressiiviseksi hard-folkiksi. Yhtyeen keulahahmo on viulisti Esko Järvelä. Akustista kitaraa soittaa Anssi Salminen, sähkökitaraa Jani Kivelä, rumpuja Janne Mathlin ja bassoa Juho Kivivuori. Yhtye on keikkaillut pääasiassa Suomessa. Kesällä 2015 yhtye teki ensimmäiset kansainväliset esiintymisensä Shetland Folk Festivaaleilla Britanniassa ja Guinness Irish Festivaaleilla Sveitsissä. Yhtye julkaisi toisen levynsä "Rye Groove" vuonna 2015. Molemmat levytykset ilmentävät pyrkimystä yhdistää musiikkityylejä ja rikkoa genrerajoja, ja siksi yhtyeen musiikkityyliä on vaikea määrittää. Suomessa yhtye on esiintynyt vuosina 2015–2016 muun muassa Kaustisen kansanmusiikkijuhlilla, Espoon Juurijuhlilla ja Taiteiden yössä Tuusulassa.
Mount Greylock

Mount Greylock on Massachusettsin osavaltion korkein vuori. Se on 1063 metriä korkea (3491 jalkaa), ja hallitsee sitä ympäröivän Berkshiren piirikunnan maisemaa. Kirkkaalla ilmalla vuoren voi nähdä 150 kilometrin päästä. Vuori kuuluu Appalakkien vuoristoon, ja sen kautta kulkee Appalakkien vaellusreitti. 1800-luvulla vuori inspiroi siellä vierailleita taiteilijoita ja kirjailijoita, kuten Moby Dickin kirjoittajaa Herman Melvilleä.
Vuoren huipulla on kaksi historiallisesti arvokasta rakennusta: vuonna 1932 rakennettu muistomerkki "Veterans War Memorial Tower", sekä vuonna 1937 rakennettu "Bascom Lodge".
Dead Island (pelisarja)

Dead Island on Techlandin kehittämä ja Deep Silverin julkaisema selviytymiskauhupelien sarja.
Pelit.
Pelisarjaan kuuluvat seuraavat pelit:
"Dead Island: Definitive Collection" on 31.5.2016 kahden ensimmäisen osan päivitys ja julkaisu uudemmille alustoille: PlayStation 4, Xbox One, SteamOS/Linux, Mac OS X.
"Dead Island: Epidemic" on MOBA-tyylinen peli, jonka kehitys on keskeytetty.
Vuonna 2014 ilmoitettu "Dead Island 2" on jatko-osa, jota lykättiin useasti.
Elokuussa 2022 kerrottiin että peli julkaistaan helmikuussa 2023. Pelin kehitys siirtyi Deep Silver Dambuster Studiosille. Peli julkaistiin huhtikuussa 2023.
Myynti.
Techlandin kehittämä "Dead Island" on myynyt yli viisi miljoonaa kappaletta.
Taksitarkastaja

Taksitarkastaja on paikallisen alueyhdistyksen tai tilausvälityskeskuksen nimittämä henkilö, joka ottaa vastaan asiakaspalautteet ja reklamaatiot ja ohjaa yleisötapahtumissa taksiaseman toimintoja. Tarkastajan peruslähtökohta on ehdoton puolueettomuus.
Taksitarkastajat ovat yksityisten yrityksien palveluksessa ja heillä ei ole oikeutta toimia minkään muun kuin omien työnantajiensa välityksessä olevien taksiyrittäjien kanssa, mikäli taksiyrittäjä antaa siihen luvan. Useimmiten tarkastajana on jokin taksinkuljettaja. Tarkastajilla ei ole viranomaisoikeuksia eivätkä he voi käskyttää ketään. Kyseessä on välitysyritysten omavalvonta, joka koskee vain ko. yrityksen omia taksinkuljettajia ja taksiyrittäjiä. Suomessa ei ole olemassa yleistä taksitarkastajaa, vaikka sellaista on joskus ehdotettu
Purtsen vasallilinna

Purtsen vasallilinna (, ) on keskiaikainen linna Lüganusen kunnassa, Itä-Virumaan maakunnassa Virossa.
Linna mainitaan kirjallisissa lähteissä vuonna 1421. Se edustaa siirtymätyyliä gotiikasta renessanssiin. Linnan muurien paksuus on 2,35 metriä. Linna oli muun muassa Fleming- ja Stackelberg-sukujen omistuksessa.
Toisen maailmansodan jälkeen se oli vain rapistuvia raunioita, kunnes linna vuosina 1987-1990 entistettiin; ylimpien kerrosten korjaukset tehtiin ilman tarkkoja tietoja, sillä säilyneitä osia tai entistämistä auttavia historiatietoja ei ollut. Nykyisin linna on konsertti-, juhla- ja ravintolatila.
Aan kartano

Aan kartano (, ) on kartano Aan kylässä Itä-Virumaan maakunnassa Virossa.
Ensimmäiset tiedot Aan kartanosta ovat jo 1400-luvulta. Ruotsin kuningas Kustaa II Adolf lahjoitti kartanon vuonna 1630 Tallinnan pormestarille Georg von Wangersheimille, jonka suvun omistuksessa kartano oli aina 1700-luvun loppuun saakka. Vuosina 1889–1919 kartano kuului Grünewaldtien suvulle.
Kartanon päärakennus on alun perin barokkia vuodelta 1698, mutta se poltettiin suuren Pohjan sodan aikana. Rakennus korjattiin, sitä laajennettiin ja muodinmukaistettiin useissa eri vaiheissa vuosina 1730-1890. Vuodesta 1924 lähtien kartanon päärakennuksessa on toiminut vanhainkoti.
Pomppulinna

Pomppulinna tai pompputalo on ilmalla täytetty iso, patjamainen rakennelma, joissa lapset saavat hypähdellä. Linnaksi tai taloksi sitä kutsutaan, koska usein sen pystysuorat rakenteet on muotoiltu muistuttamaan satulinnan torneja ja muureja tai talon seiniä. Vaakasuoran pompintapatjan lisäksi pomppulinnan joustavat seinämät voivat muodostaa liukumäkiä, kiipeilytelineitä ja muita leikkivälineitä.
Pomppulinna on kevyt rakenne, jolla on suuri tuulipinta-ala. Siksi pomppulinna saattaa nousta maasta ja lähteä liikkelle kovassa tuulessa, ellei sitä ole kunnolla kiinnitetty.
Historiaa.
1950-luvun lopulla Yhdysvaltojen avaruushallinnon Nasan entinen työntekijä John Scurlock kehitteli ilmalla täytettäviä rakenteita muun muassa ihmisten evakuoimiseksi monikerroksisista palavista rakennuksista sekä urheilukenttien ja uima-altaiden peittämiseksi talven ajaksi. PVC-muovista valmistetuilla prototyypeillä tehdyissä täyttökokeissa hänen avustajansa pomppivat mielellään keksintöjen kimmoisissa rakenteissa, mitä Scurlock sai idean rakentaa samaan tekniikkaan perustuvia isoja pomppupatjoja lasten leikkikäyttöön. Hän vuokrasi toimitilaa New Orleansista ja alkoi valmistaa aikakaudelle tyypillisesti avaruusaiheisia pomppupatjoja nimellä Space Walks. Vähitellen hän lisäsi niihin seiniä ja kattoja, jotka tarjosivat parempaa turvallisuutta ja suojaa sateelta. Patjarakenteisiin puhallettiin koneellisesti erilaisia kaasuja, kuten heliumia, typpeä tai vetyä.
Laitteiden rakenteiden monimutkaistuessa niistä alkoi tulla yhä kalliimpia. Niinpä 1960-luvun lopulla Scurlockin vaimo ehdotti miehelleen, että pomppulaitteita voitaisiin alkaa myynnin sijasta vuokrata erilaisiin tilaisuuksiin syntymäpäiväjuhlista erilaisiin ulkoilmatapahtumiin. Myöhemmin heidän poikansa Frank laajensi pomppulaitteiden vuokraustoiminnan kattamaan koko Yhdysvallat monine eri tuotemerkkeineen. Hän myös perusti pomppulaitteisiin perustuvia sisähuvipuistoja, ensimmäisenä Louisianan ja Tennesseen osavaltioihin.
Pomppulinna taiteessa.
Brittiläis-suomalainen taiteilijapariskunta Andy Best ja Merja Puustinen ovat tehneet suuria pomppulinnatekniikkaan perustuvia vuorovaikutteisia installaatioita.
M2 Light Tank

M2 Light Tank on yhdysvaltalainen kevyt panssarivaunu. Sen eri versioita valmistettiin vuosina 1935–1942 yhteensä 703 kappaletta. M2 Light Tank oli käytössä koulutusvaununa, Guadalcanalin taistelussa ja länsirintamalla.
Chrome Engine

Chrome Engine on Techlandin kehittämä pelimoottori videopeleihin.
Ensimmäinen versio on julkaistu vuonna 2003. Uusin versio "Chrome Engine 6" tukee useita alustoja:
Moottoria käyttävät pelit kuten:
Kokonpuro

Kokonpuro on puro Lappajärvellä. 
Se laskee Vanhaltanevalta Lappajärveen Savonkylän Kokolla. Kokonpuron valuma-alueella, jonka pinta-ala on 27 neliökilometriä, on peltomaata 16 % ja sen latvoilla on suomaata. Vanhaneva on reunoiltaan osittain ojitettu, mutta sen keskiosat ovat avosuota ja ojittamatonta aluetta. Valuma-alueen latvat ovat kangasmetsää, jota kutsutaan Pykäläkankaaksi. Peltomaat on Ruohonevan nimen perusteella raivattu suomaasta. Pelloilta on salaojat johdettu puroon, joka saa pelloilta hajakuormitusta. Puron alajuoksun uoma on 1980-luvulla perattu, mutta latvoilla ja yläjuoksulla uoma virtaa vielä luontaisena. Puro virtaa eroosioherkällä alueella ja sille on kaavailtu suojavyöhykkeitä estämään kiintoaineksen valumista puroon. 
Puron varressa sijaitsee arvokkaita luontokohteita, joista selvitystyössä on mainittu suistoalueen vahat männyt sekä sen alajuoksun maisemalliset arvot.
Näsinpuisto

Näsinpuisto on Tampereella Finlaysonin kaupunginosassa sijaitseva noin 6,2 hehtaarin laajuinen puisto, jonka on suunnitellut kaupunginpuutarhuri Onni Karsten ruotsalaisen puutarhuri Svante Olssonin konsultoimana. 
Näsinpuiston alue oli alun perin lähes paljasta kalliota, jonne 1900-luvun alussa tuotiin läheisestä Mustalahden satamasta ruopattua täytemaata. Kallion korkeimmalla kohdalla sijaitsee vuonna 1898 rakennettu Näsilinnan palatsi, jossa nykyään toimii Museo Milavida. Puistossa on myös Yrjö Liipolan tekemä "HL Kurun" muistomerkki (1940) sekä Birger Federleyn ja Emil Wikströmin "Näsikallion suihkukaivo" (1913). Puiston itäosassa Tammerkosken rannalla on Mältinrannan uimapaikka. Näsinpuiston kaakkoisosa rajoittuu Tallipihan ja Finlaysonin kirkon alueeseen. Vuonna 2013 Näsinpuiston entisen leikkikentän paikalle valmistui Kirsi Kunnaksen "Tiitiäisen satupuun" runoihin perustuva teemaleikkipaikka "Tiitiäisen satupuisto". Puistossa on myös laululava, jossa on mahdollisuus järjestää pienimuotoisia tilaisuuksia.
Vuonna 2016 avattu Tampereen rantatunneli kulkee Näsinpuiston alla, ja suunnitelmissa on myös maanalainen liikenneympyrä, jonka kautta olisi yhteys Näsilinnankadun alla sijaitsevaan pysäköintihalliin.
Puiston nimestä on tamperelaisten keskuudessa ollut erimielisyyksiä. Kaupungin kartoissa on käytetty vuodesta 1953 lähtien muotoa "Näsinpuisto", mutta myös "Näsipuistolla" on vankka kannattajakuntansa. Tampereen kadunnimitoimikunta käsitteli asiaa vuonna 2008, mutta ei saanut siihen selvyyttä.
Genexus

Genexus on yhdysvaltalaisen metalliyhtye Fear Factoryn yhdeksäs studioalbumi. Se julkaistiin 7. elokuuta 2015 levymerkillä Nuclear Blast.
Albumi nousi Yhdysvalloissa Billboard 200 -listan sijalle 37. Suomessa se oli ensimmäisellä listaviikollaan Suomen virallisen listan sijalla 25.
Vastaanotto.
Albumi sai pääosin hyvän vastaanoton. Arvosteluja keräävän Metacriticin keskiarvio albumille on 71/100, joka perustuu viiteen ammattilaisarvioon. Soundin Henri Eerola antoi albumille neljä tähteä viidestä, ja sanoi albumin olevan kahteen edeltäjäänsä nähden toimiva kokonaisuus, jolla yhtye näyttää pitkästä aikaa tekevän itsensä näköistä musiikkia. Imperiumin Niko Kaartinen antoi albumille arvosanan 7/10. Hän sanoi musiikin olevan helppoa kuunneltavaa, jossa niin kitaristi Dino Cazaresin riffittely kuin Burton C. Bellinkin laulu toimivat, vaikka albumi ei tarjoakaan varsinaisia hittikappaleita. Kaaoszinen Ville Kangasniemi suhtautui albumiin ristiriitaisesti ja kuvaili sitä tutuksi ja turvalliseksi Fear Factoryksi, niin hyvässä kuin huonossakin. Hän sanoi kappaleiden energian välittyvän levyltä kohtalaisen heikosti ja epäili sen säväyttävän vain yhtyeen vannoutuneita faneja.
Fairchildin lentotukikohdan B-52-onnettomuus

Yhdysvaltain ilmavoimien B-52H Stratofortress -pommikone putosi maahan ja räjähti Fairchildin lentotukikohdassa 24. kesäkuuta 1994, jolloin kaikki neljä miehistön jäsentä saivat surmansa. Onnettomuus tallentui videolle.
Lento oli harjoitus tulevaa ilmailunäytöstä varten. Yksi koneessa kuolleista oli everstiluutnantti Mark McGeehan, joka oli tehnyt valituksen lentäjänä toimineen Arthur Hollandin vastuuttomasta lentotavasta, mutta se ei kuitenkaan johtanut toimenpiteisiin.
Silminnäkijähavaintojen mukaan lentäjä yritti mahdollisesti välttää ydinaseiden varastobunkkeriin törmäämisen. Asiantuntijoiden mukaan turvallisuusmekanismit olisivat estäneet ydinräjähdyksen tilanteessa, mutta radioaktiivista materiaalia olisi saattanut levitä ympäristöön ydinpommien laukaisuun käytettävien räjähteiden lauetessa.
Saga (kaupunki)

Saga () on Japanin kaupunki Kyūshūn saaren pohjoisosassa Sagan prefektuurissa. Se on prefektuurin pääkaupunki. Se sijaitsee Ariakenmeren pohjoisrannalla Kurumen länsi- ja Fukuokan eteläpuolella. Kaupungissa on 234 453 asukasta (vuonna 2017) ja sen pinta-ala on 431,84 neliökilometriä. Saga nimitettiin yhdeksi Japanin erityiskaupungeista vuoden 2014 huhtikuussa.
Sagan linna rakennettiin 1600-luvun alussa, ja kaupunki kehittyi sen ympärille Nagasaki-kaidō-tien varrelle. Japanin kunnallishallinnon perustamisen yhteydessä vuonna 1889 Saga sai kaupunkioikeudet. Sittemmin se on laajentunut huomattavasti kuntaliitosten myötä 1950-luvulla ja vuosina 2005 ja 2007, kun siihen liitettiin useita ympäristön maaseutukaupunkeja ja kyläkuntia. Nykyään kaupunki on paikallinen talous-, kulttuuri- ja hallintokeskus. Siellä järjestetään vuosittain kuumailmapallokilpailu Saga International Balloon Fiesta, jossa käy noin 800 000 vierailijaa. 
Mietsun laivastotelakka Sagassa vuodelta 1858 on osa kokonaisuutta Japanin Meiji-kauden teollisen vallankumouksen kohteet, joka valittiin Unescon maailmanperintökohteeksi vuonna 2015.
Kaupunkia palvelevat JR Kyūshūn Nagasaki-päälinja ja Karatsu-linja sekä Sagan lentoasema noin 35 minuutin linja-automatkan päässä kaupungin keskustasta.
KW Studios

KW Studios (ennen Sector3 Studios) on ruotsalainen pelitalo. Studio on SimBinin perustajien perustama.
Yritys on perustettu vuonna 2014.
Oštra Glavica

Oštra Glavica on vuori Montenegrossa maan keskiosassa noin 50 kilometriä pohjoiseen Montenegron pääkaupungista Podgoricasta. Sen huippu on noin 1 308 metrin korkeudella merenpinnasta.
Vuoden keskilämpötila 7 °C. Lämpimimpänä kuukautena heinäkuussa keskilämpötila on 20 °C, kylmimpänä tammikuussa -5 °C.
Remission

Remission on yhdysvaltalaisen metalliyhtye Mastodonin esikoisalbumi, joka julkaistiin 28. toukokuuta 2002 levymerkillä Relapse Records. Albumista julkaistiin uusintapainos 21. lokakuuta 2003.
Kesäkuussa 2009 verkkomedia MetalSucks valitsi albumin 2000-luvun parhaimpien metallialbumeiden listan sijalle 19.
Vastaanotto.
Albumi sai hyvän vastaanoton. Allmusicin Brian O’Neill antoi albumille neljä tähteä viidestä, ja sanoi sen huokuvan teknistä ekstaasia. Pitchfork Median Brad Haywood antoi albumille arvosanan 9.0/10. Hän ylisti albumin matemaattisen hallittua, kaoottista raivoa ja eri tyylilajien onnistunutta yhdistelyä. Imperiumin Kari Laakso antoi albumin uusintapainokselle arvosanan 8/10, ja piti kappaleiden ankaran tykityksen sekä tunnelmoinnin toimivan erinomaisina vastavoimina toisilleen, ja totesi kappaleiden melkein sortuvan omaan nokkeluuteensa. Laakso myös rokotti yhden pisteen kokonaisarviosta DVD:n huonon miksauksen vuoksi.
Dead Rising (pelisarja)

Dead Rising on Capcomin selviytymiskauhupelisarja. Sarjan ensimmäisessä pelissä päähahmo on Frank West ja tapahtumat sijoittuvat Willametten kaupunkiin.
Sarjan uusin osa "Dead Rising 4" on julkaistu Steam-palvelussa 14. maaliskuuta 2017.
Sarjan ensimmäinen osa on kehitetty Japanissa, mutta muita osia on kehittänyt Capcom Vancouver.
Solja Kievari

Solja Inkeri Kievari (o.s. "Rapola", s. 29. heinäkuuta 1944 Helsinki) on suomalainen radio- ja televisioalan tuottaja, käsikirjoittaja ja dramaturgi.
Kievari on toiminut pitkään MTV:ssä alkaen 1970-luvun MTV-teatterista myöhempiin ohjelmapäällikön tehtäviin. 1990-luvun alussa hän toimi ohjelmapäällikkönä Kolmostelevisiossa. Tuottajana hän toimi muun muassa televisiosarjassa "Sydänten akatemia" (1998). Vielä 2010-luvulla hän on toiminut useiden Vares-elokuvien dramaturgina. Etenkin 1980-luvulla Solja Kievari työskenteli kymmenien Yleisradion kuunnelmien parissa käsikirjoittajana ja dramatisoijana.
Vuonna 1976 julkaistiin Kievarin toimittama teos "Suomalaisen ääniä: Suomalaisia kuunnelmia 1970-74". Vuonna 2005 julkaistiin Kievarin toimittama näyttelijäelämäkerta "Ismo Kallio: Kaikkea alaan kuuluvaa".
Yksityiselämä.
Solja Kievari on ollut vuodesta 1967 naimisissa sanomalehtikustantaja Seppo Kievarin kanssa. Solja Kievarin isä oli suomen kielen professori Martti Rapola.
Tuija tähtien kanssa

Tuija tähtien kanssa oli suomalainen televisio-ohjelma, jota esitettiin MTV3-kanavalla. Ohjelmassa kurkistettiin "Tanssii tähtien kanssa" -ohjelman kulisseihin. Ohjelmaa juonsi Tuija Pehkonen.
Jaksot.
1. tuotantokausi.
Keväällä 2017 esitetyissä jaksoissa, joissa kurkistettiin pääsarjan kymmenennen tuotantokauden kulisseihin, ohjelmassa vieraili myös edellisten kausien kilpailijoita.
2. tuotantokausi.
Syksyllä 2018 esitetyissä jaksoissa, joissa kurkistettiin yhdennentoista kauden kulisseihin, katsojat saivat äänestää Facebookissa, ketä kilpailijaa halusivat ohjelmassa seurattavan. Lisäksi suorien lähetyksen aikana Pehkonen juonsi kulisseissa Facebook-liveä.
Police Quest (pelisarja)

Police Quest on Sierra On-Linen seikkailupelisarja.
Pelit.
SWAT-sarja.
Alkuperäisestä seikkailupelistä on kehittynyt myös toinen pelisarja "SWAT".
Richard Hatch

Richard Lawrence Hatch (21. toukokuuta 1945 Santa Monica, Kalifornia – 7. helmikuuta 2017 Santa Clarita, Kalifornia) oli yhdysvaltalainen näyttelijä, joka parhaiten tunnettiin 1970-luvun lopun TV-sarjasta "Taisteluplaneetta Galactica", jossa hän esitti kapteeni Apolloa. Hatch esiintyi vierailevana tähtenä 22 jaksossa myös sarjan uudeelleen filmatisoinnissa 2000-luvun puolivälissä, jolloin hänen roolihahmonsa oli nimeltään Tom Zarek.
Hatchin ensimmäinen iso TV-rooli oli etsivä Dan Robbinsin rooli TV-sarjassa "San Franciscon syke", alkuperäiseltä nimeltään "The Streets of San Francisco", vuonna 1976. Tätä ennen hän oli esiintynyt pienissä sivurooleissa mm. TV-sarjoissa "Cannon" ja "Waltonin perhe". "Taisteluplaneetta Galactican" jälkeen seuraava mainittavampi projekti oli 1980-luvun menestyssarja "Dynastia", jossa Hatch esiintyi vierailevana tähtenä viidessä jaksossa.
Hatch myös käsikirjoitti alkuperäisen "Taisteluplaneetta Galactican" jaksoja.
GTR 2 – FIA GT Racing Game

GTR 2 – FIA GT Racing Game (lyh. GTR2) on SimBinin ajopeli, jossa simuloidaan FIA GT -mestaruussarjan kisoja.
Käytössä on vuosien 2003 ja 2004 kalustoa.
Edeltäjästä poiketen pelissä on myös lyhyitä "vapautettavia" mestaruusmoodeja omien kustomoitavien lisäksi.
Suosio.
Yksi pelin suosioon vaikuttaneista tekijöistä on sen tukemat laajat mahdollisuudet "modattavuuteen".
HMS Peacock (U96)

HMS Peacock (viirinumero U96) oli Britannian kuninkaallisen laivaston parannellun Black Swan -luokan sluuppi, joka otettiin palvelukseen elokuussa 1943.
Valmistus.
Alus tilattiin John I. Thornycroft and Companyltä Woolstonista ja sen köli laskettiin 29. marraskuuta 1942 telakkanumerolla 4017. Alus laskettiin vesille 21. joulukuuta 1943 ja se otettiin palvelukseen 10. toukokuuta 1944. Alukselle asennettiin tyypin 276 merivalvontatutka aiemman tyypin 271 tilalle.
Palvelus.
Palvelukseen otettaessa alus liitettiin Kotilaivastoon. Kesäkuussa koeajojen ja varustamisen päätyttyä alus siirrettiin Tobermoryyn, jossa se aloitti kouluttautumisen tuleviin tehtäviin. Heinäkuussa koulutuksen jälkeen alus liittyi Kotilaivastoon Scapa Flow'ssa aloittaen saattuepalveluksen.
Alus liitettiin elokuussa 8. saattajaryhmään, jossa se täydensi saattueen JW59B sukellusveneentorjuntakykyä matkalla Kuolan niemimaalle. Alus liittyi saattueeseen 15. elokuuta. Alus suojasi paluumatkallaan saattuetta RA59A, josta se erkani 6. syyskuuta Loch Ewessä.
Alus oli huollettavana marraskuussa Chathamissa, josta palattuaan se siirtyi Liverpooliin sijoitettuun 22. saattajaryhmään suojatakseen Atlantin saattueita.
Sotatoimien päätyttyä alus jäi Välimerelle. Se valvoi laittomien siirtolaisten pyrkimistä Palestiinaan. Se jatkoi palvelustaan Maltalle sijoitetussa fregattilaivueessa aina vuoteen 1954, jolloin se palasi Portsmouthiin palveluksesta poistettavaksi. Alus oli reservilaivastossa Portsmouthissa, kunnes se sijoitettiin poistolistalle vuoden 1957 puolustusselonteon jälkeen vuonna 1958. Alus myytiin BISCOlle romutettavaksi ja se saapui hinattuna Shipbreaking Industriesin romnuttamolle lähelle Rosythiä 7. toukokuuta.
BlazBlue

BlazBlue () on Arc System Worksin kehittämä tappelupelisarja.
Sarjan pelejä ovat lokalisoineet Aksys Games ja Zen United. Sarjasta on julkaistu anime-versio vuonna 2013 sekä manga-sarjakuvaa ja online-radio ohjelma joka julkaistiin Nico Nico Douga -palvelussa.
Sarjan pelit.
Sarjan pelejä on julkaistu kolikkopelialustoille sekä pelikonsoleille.
Race 07 – The Official WTCC Game

Race 07 – The Official WTCC Game (lyh. Race'07) on SimBinin ajopeli, jossa simuloidaan FIA WTCC -mestaruussarjan kisoja.
Peliin on julkaistu useita lisäosia, jotka laajentavat kalustoa mm. FIA GT ja STCC luokkiin.
Suosio.
Yksi pelin suosioon vaikuttaneista tekijöistä on sen tukemat laajat mahdollisuudet "modattavuuteen".
Yhdysvaltain ilmailuhallinto

Yhdysvaltain ilmailuhallinto (, lyh. FAA) on Yhdysvaltain kansallinen ilmailuviranomainen.
Organisaatio on perustettu 23. elokuuta 1958 ja sen edeltäjä oli Civil Aeronautics Board (CAB).
Seppo Kievari

Seppo Kalevi Kievari (s. 3. joulukuuta 1943 Hämeenlinna) on suomalainen toimittaja ja yritysjohtaja, joka teki pitkän uran Sanoma-yhtiössä muun muassa "Helsingin Sanomien" poliittisen toimituksen esimiehenä, toimituspäällikkönä ja päätoimittajana, vuodesta 1994 lehden kustantajana ja vuosituhannen vaihteessa Sanoma Osakeyhtiön toimitusjohtajana. Hän on toiminut myös muun muassa Sanomalehtien Liiton puheenjohtajana. Vuonna 2004 Kievarille myönnettiin viestintäneuvoksen arvonimi.
Kievari sanoo lehtimiesuransa lähteneen liikkeelle sattumalta, kun hän tapasi Helsingin Rautatientorilla Leo Lähteen, joka tarjosi uutispäivystäjän sijaisuutta "Helsingin Sanomista". Kievari kävi Sanomien toimittajakoulun ja teki koko uransa yhtiön palveluksessa.
Kievari on ollut vuodesta 1967 naimisissa dramaturgi ja televisiotuottaja Solja Kievarin kanssa.
Yandere Simulator

Yandere Simulator on YandereDevin kehityksessä oleva hiiviskely- ja toimintapeli. Varmaa julkaisuajankohtaa ei vielä ole tiedossa, mutta kehittäjä on arvioinut pelin julkaistavan vuonna 2026. Pelistä on tällä hetkellä jaossa ilmainen demo-versio, missä pelaajat voivat testata pelin toimintoja ja ilmiantaa löytämiään bugeja.
Pelaaminen.
Tämän hetkisessä pelissä pelaaja ohjaa japanilaista koulutyttöä nimeltä Ayano Aishi (Yandere-chan). Yandere-chan on ihastunut poikaan nimeltä Taro Yamada (Senpai). Lopullisessa pelissä pelaaja pystyy valitsemaan Senpain ja pelaajan hahmon sukupuolen. Kymmenen kuluvan viikon aikana kymmenen muuta oppilasta ihastuu Senpaihin. Pelaajan tulee estää Senpain ihastuminen kilpailijoihin. Pelaaja voi käyttää useita eri keinoja suoriutuakseen tehtävästä, kuten murhaamalla kilpailija, saamalla Senpai vihaamaan kilpailijaa, hankkia kilpailija erotetuksi koulusta, saada kilpailija ihastumaan johonkin muuhun oppilaaseen tai saada kilpailija tekemään itsemurhan. Pelaajan pitää onnistua tekemään tämä kuitenkin ilman, että jää teoistaan kiinni esimerkiksi poliisille tai Senpaille.
Pelimaailma sijoittuu japanilaiseen kouluun ja Yandere-chanin kotiin.
Kehitys.
Yandere Simulatorin kehitys alkoi vuonna 2014 huhtikuussa YandereDevin 4chan-kuvafoorumille lähettämästä viestistä, jossa esitteli peli-ideaansa. Idean saatua paljon positiivista palautetta päätti YandereDev aloittaa pelin kehityksen. Peli on saanut paljon vaikutteita suunittelussaan muun muassa Hitman- ja Megami Tensei -pelisarjoista.
YandereDev ilmoitti 1. maaliskuuta 2017 solmineensa kumppanuussopimukset tinyBuild Gamesin kanssa. Sopimuksen myötä tinyBuild Games olisi ollut Yandere Simulatorin julkaisija, ja tinyBuild Games olisi auttanut pelin kehityksessä, korjaamalla pelin koodia ja suorituskykyä. Kuitenkin 10. kesäkuuta 2018 YandereDev ilmoitti yhteistyön tinyBuild Gamesin kanssa päättyneen vuonna 2017 joulukuussa. Syynä olivat erimielisyydet tinyBuild Gamesin ohjelmoijan kanssa, jonka oli tarkoitus auttaa pelin kehittämisessä.
Asyylikantajaproteiini

Asyylikantajaproteiini on proteiini, jolla on tärkeä rooli muun muassa rasvahappojen ja polyketidien biosynteesissä ja se on osa rasvahapposyntaasientsyymikompleksia. Asyylikantajaproteiinia esiintyy kaikissa eliöissä.
Asyylikantajaproteiini on kooltaan suhteellisen pieni ja muodoltaan pallomainen proteiini. Esimerkiksi Escherichia coli-bakteerin asyylikantajaproteiini koostuu 77 aminohaposta. Asyylikantajaproteiini on niin kutsuttu hapan proteiini eli sen isoelektrinen piste on alle pH 7. Toimiakseen asyylikantajaproteiinin tulee olla liittyneenä fosfopanteteiiniin. Tämän ryhmän liittämisestä proteiiniin huolehtii entsyymi nimeltään asyylikantajaproteiinisyntaasi, joka liittää fosfopanteteiinin erääseen asyylikantajaproteiinin seriinihapon hydroksyyliryhmään. 
Rasvahappojen synteeseissä asyylikantajaproteiini toimii rasvahappojen synteesin alustana. Ensimmäisessä vaiheessa joko asetyylikoentsyymi-A tai malonyylikoentsyymi-A kondensoituu asyylikantajaproteiinin fosfopanteteiiniosan tioliryhmän kanssa muodostaen asetyyliasyylikantajaproteiinin tai malonyyliasyylikantajaproteiinin. Näitä reaktioita katalysoivat entsyymit ovat asetyylitransasylaasi ja malonyylitransasylaasi. Rasvahappojen synteesin aikana rasvahappoketju on liittyneenä asyylikantajaproteiiniin, kunnes saavutetaan palmitiinihappo eli rasvahappomolekyyli, jossa on 16 hiiliatomia. Tämän jälkeen eräs tioesteraaseihin kuuluva entsyymi irrottaa palmitiinihapon asyylikantajaproteiinista.
Antti Kosola

Andrew "Antti" William Kosola (4. maaliskuuta 1896 Wisconsin – 14. huhtikuuta 1971 Lake Worth, Florida) oli amerikansuomalainen hanuristi, säveltäjä ja orkesterinjohtaja.
Kosola orkestereineen levytti monien amerikansuomalaisien levylaulajien säestäjänä, muun muassa Leo Kauppi ja Hiski Salomaa levyttivät New Yorkissa Antti Kosolan säestyksellä. Kun laulajat Matti Jurva, Tatu Pekkarinen ja Heikki Tuominen kiertelivät Yhdysvalloissa, he tekivät levytyksiä Kosolan orkesterin kanssa. Levytyksiä Kosola teki vuosina 1927–1931.
Vuosina 1927 ja 1930 Kosolan orkesteri teki kaksi keikkamatkaa Suomeen, jälkimmäisellä matkalla vain laivalla soittaen.
HMS Starling (U66)

HMS Starling (viirinumerot U66 ja F66) oli Britannian kuninkaallisen laivaston parannellun Black Swan -luokan sluuppi, joka otettiin palvelukseen huhtikuussa 1943. Alus on eittämättä tunnetuin luokan aluksista niin sukellusveneiden torjunnassa kuuluisaksi tulleesta päälliköstään F. J. Walkerista ja tämän aluksella saavuttamista sukellusveneiden upotusluvuista. Lisäksi aluksen tunnettuus perustuu sen toimimiseen toisen maailmansodan jälkeen merenkulunkoulutusaluksena Portsmouthissa.
Valmistus.
HMS Starling tilattiin 18. heinäkuuta 1941 Fairfield Shipbuilding and Engineering Companyltä Govanista työnumerolla 11701, ja sen köli laskettiin vielä samana vuonna 21. lokakuuta telakkanumerolla 701. Alus laskettiin vesille 14. lokakuuta 1942, ja se valmistui 1. huhtikuuta 1943. Valmistuessaan aluksen ilmatorjunta-aseistuksena oli neljä kaksiputkista ja kaksi yksiputkista 20 millimetrin tykkiä, jotka korvattiin myöhemmin kahdella kaksiputkisella ja kahdella yksiputkisella 40 millimetrin sekä yhdellä kaksiputkisella ja neljällä yksiputkisella 20 millimetrin tykillä.
Palvelus.
Koeajojen ja varustamisen jälkeen HMS Starling siirrettiin Tobermoryyn, jossa se kouluttautui tuleviin tehtäviin. Koulutuksen päätyttyä alus siirtyi Liverpooliin, jossa se liittyi 2. saattajaryhmään johtoalukseksi. Alus aloitti ensimmäisen operatiivisen tehtävänsä 29. huhtikuuta suojaten Atlantin saattueita.
Lokakuussa 1945 aluksen varastot tyhjennettiin ja se siirrettiin reserviin. Kaksi kuukautta myöhemmin HMS Starling päätettiin palauttaa palvelukseen merenkulun koululaivana Portsmouthiin, jossa sille tehtiin tehtävän vaatimat muutostyöt, kuten aseistuksen poisto ja opetustilojen rakentaminen. Maaliskuussa 1946 alus aloitti uudessa tehtävässään ollen siinä aina vuoteen 1956 asti, jolloin se palautettiin reserviin. Alus sijoitettiin 1955 poistolistalle, ja se myytiin BISCOlle. HMS Starling hinattiin Lacmotsille Queensboroughiin, jonne se saapui 26. toukokuuta 1958.
Päälliköt.
Aluksen päällikköinä toisen maailmansodan aikana olivat:
Julius Indongo

Julius Munyelele Indongo (s. 12. helmikuuta 1983 Windhoek, Namibia) on namibialainen ylemmän kevytsarjan nyrkkeilijä ja entinen IBF, ja WBA liittojen maailmanmestari. Indongo on voittanut myös pienen WBO africa liiton mestaruuden. 
Ammattinyrkkeilyura.
Indongo aloitti ammattinyrkkeilyuran vuonna 2009. Uran alkuvuodet Indongo otteli tuntemattomampia nyrkkeilijöitä vastaan. Ensimmäisen namibian ulkopuolella käydyn ottelun Indongo otteli vuonna 2016 kohdaten IBF liiton mestari Eduard Troyanovskyn. Kamppailussa Indongo tyrmäsi Troyaskyn ensimmäisellä iskullaan kamppailun vanhettua 40 sekuntia ensimmäistä erää. WBA liiton mestariksi Indongo kohosi vuonna 2017 voittamalla Ricky Burnsin kaksitoistaeräisessä ottelussa kaikin tuomariäänin. Indongo menetti IBF ja WBA liittojen mestaruudet hävitessään kolmannen erän tyrmäystappiolla Terence Grawfordille 19. elokuuta 2017 käydyssä ottelussa.
Aiheesta muualla.
luettelo ammattinyrkkeilyotteluista boxrec.comissa
Jaana Venkula

Jaana Venkula (27. heinäkuuta 1941 Juuka – 3. heinäkuuta 2025 Helsinki) oli suomalainen sosiaalipsykologi ja tietokirjailija. Hän oli valtiotieteen lisensiaatti ja tutkijana Helsingin yliopistossa vuoteen 2003 asti.
Venkkula arvosteli jo 1990-luvun puolivälissä median vallankäyttöä. Hänen mukaansa tiedotusvälineet ovat siirtyneet vallan vahtikoiran roolista vallan sylikoiriksi. Hänestä median pitäisi harjoittaa itsekritiikkiä sekä toimintansa syvällistämistä ja monipuolistamista tai muuten ne menettävät uskottavuutensa ihmisten mielissä. Myöhemmin Venkula arvosteli sosiaalista mediaa, ja sähköpostista hän luopui aikoinaan jättäessään tehtävät Helsingin yliopistossa. Hän oli useita vuosia Edistyksen päivien suunnittelijana ja toimi vuodet 1987-1991 "Tiedepolitiikka"-lehden päätoimittajana.
Marja-Terttu Kivirinta

Elina Marja-Terttu Kivirinta (18. lokakuuta 1948 Jyväskylä – 14. marraskuuta 2024 Helsinki) oli suomalainen taidekriitikko ja filosofian tohtori. Hän toimi "Helsingin Sanomissa" kulttuuritoimittajana vuodesta 1981 vuoteen 2008, jolloin hän jäi eläkkeelle. Hän oli toiminut freelance-kriitikkona jo vuodesta 1976 lähtien ja avusti "Helsingin Sanomia" vielä eläköitymisensä jälkeenkin. Kivirinta väitteli vuonna 2014 Helsingin yliopistosta taidehistorian alalta.
Skitsofreniaan liittyvät geenialueet

Laajassa kansainvälisessä skitsofreniatutkimuksessa on tunnistettu yli sata skitsofreniaan liittyvää geenialuetta. Skitsofreniaa aiheuttavat etenkin geenit, jotka ohjaavat aivojen oppimista ja muistia sekä aivosolujen välistä viestintää. Samat geenit johtavat myös tavallista vahvempaan elimistön puolustusjärjestelmään.
Tietyn dna-pätkän häviämä eli deleetio kromosomista 22 altistaa skitsofrenialle ja älyllisille kehityshäiriöille. Noin 1,5 %:lla suomalaisista on muunnos, ja erityisen yleinen se on Koillismaalla, missä muunnos on 3−5 %:lla väestöstä. Geenimuutosta kantavilla henkilöillä on todettu olevan kaksinkertainen riski sairastua skitsofreniaan ja nelinkertainen riski älyllisen kehityksen häiriöihin ja lievempiin oppimisvaikeuksiin.
Glutamaatin tuotantoa säätelevän GRM3-geenin harvinainen muunnos kaksin- ja kolminkertaistaa riskin sekä skitsofreniaan, kaksisuuntaiseen mielialahäiriöön että alkoholiriippuvuuteen. ERBB4-geenin yleinen vaihtelu taas lisää sekä alttiutta sairastua skitsofreniaan että kasvattaa nikotiiniriippuvuuden riskiä 40 prosentilla. Se koodaa proteiinia, joka toimii keskushermoston välittäjäaineiden reseptorina. Skitsofreniaa aiheuttavilla geeneillä on havaittu vaikutusta myös elimistön tavallista vahvempaan puolustusjärjestelmään.
Häviämä kromosomista 17 kasvattaa riskin sairastua skitsofreniaan tai autismiin 13-kertaiseksi. Tutkijat arvelevat mutaation liittyvän myös kaksisuuntaiseen mielialahäiriöön.
SETD1A-geenin muunnos kasvattaa skitsofreniariskin 35-kertaiseksi. Mutaatio aiheuttaa poikkeuksetta psykiatrisen tai neuropsykiatrisen häiriön, mutta se on harvinainen, ja vain joka tuhannella skitsofreenikolla on muunnos.
DISC-1-geenin muunnos lisää skitsofrenian, vakavan masennuksen ja kaksisuuntaisen mielialahäiriön riskiä. Geenin koodaama proteiini osallistuu keskushermoston kehitykseen sikiökaudelta varhaiseen aikuisuuteen ja on terveilläkin ihmisillä yhteydessä mielihyvän puutteeseen.
C4-geeni nostaa sairastumisriskin 30-kertaiseksi. Geeni säätelee muun muassa hermosolujen risteyskohtien eli synapsien poistumista. Liitoskohtia vähentyy tavallisesti pitkin lapsuutta ja varhaisaikuisuutta, mutta niiden liiallinen poistuminen johtaa mahdollisesti skitsofrenian puhkeamiseen.
Mutant Koala Pictures

Mutant Koala Pictures on vuonna 2011 perustettu oululainen luova tuotantoyhtiö, joka on erikoistunut kerronnallisiin ja visuaalisesti näyttäviin videotuotantoihin. Mutant Koala Pictures tuottaa elokuvia, web-sarjoja, TV-mainoksia, yritysvideoita, animaatioita ja 3D-mallinnuksia. 
Tuotantoyhtiön ensimmäinen kokopitkä elokuva on Hevi reissu. Komediaelokuvan käsikirjoittajia ovat Jukka Vidgren, Juuso Laatio ja Aleksi Puranen. Elokuvan ohjaajia ovat Jukka Vidgren ja Juuso Laatio. Elokuva on yhteistuotanto Making Movies Oy:n ja Umedian kanssa. Hevi reissu (Heavy Trip Movie) on ensimmäinen suomalainen komediaelokuva, joka sai maailmanensi-iltansa SXSW-festivaaleilla Teksasin Austinissa . Suomen ensi-ilta oli 9.3.2018. 
Yhtiön muita tuotantoja on muun muassa valokuvapohjaiseen Motion Novel -animaatiotekniikkaan perustuva Dr. Professor's Thesis of Evil -elokuva.
Yhtiön tuotannot ja käsikirjoitukset ovat keränneet useita palkintoja.
2/1 täyspelivaatimus

2/1 täyspelivaatimus ("Kaksi yli yhden täyspelivaatimus") on yksi bridgen tarjousjärjestelmä, joka rakentuu seuraavista vastauksista yhden tason avauksiin:
2/1-systeemi ei ole voimassa passanneelta kädeltä, eikä vastustajan välitarjouksen jälkeen. Muut vastaukset ovat kuten SAYC:ssa tai parin sovittavissa.
Täyspelitarjoukset.
2/1 TPV-tarjoukset ovat: 1♦–2♣, 1♥–2♣, 1♥–2♦, 1♠
–2♣, 1♠–2♦, 1♠–2♥.
Muunnelmia.
Seuraavat muutokset voidaan sopia parikohtaisesti:
1NT vastaus.
Koska kahden tason tarjoukset ovat SAYC:ia vahvempia, vastaus 1NT on vaatimus ja sitä käytetään (muun muassa) heikompien käsien tarjoamiseen alemmissa väreissä. Koska 1NT vastaus on vaatimus (vaatimussangi), voi kolmen kortin tuella aloittaa sangilla. Jotkut parit pelaavat muunnosta, jossa 1NT vastaus 1♥ tai 1♠ päälle on puolivaatimus. Koska avaaja on pakotettu jatkamaan käsillä, joilla hän muuten olisi passannut, hän voi joutua tarjoamaan kolmella tai jopa vain kahdella kortilla.
Muita ominaisuuksia.
2/1:n käyttö edellyttää yleensä (ainakin) seuraavat sopimukset:
La Fortaleza

La Fortaleza () on Puerto Ricon kuvernöörin virka-asunto San Juanin kaupungissa. Se rakennettiin 1500-luvulla linnoitukseksi, mutta siitä tuli jo 1600-luvulla kuvernöörin virka-asunto. Nykyisen palatsimaisen ulkoasunsa La Fortaleza sai 1800-luvulla tehdyissä muutostöissä.
Kuvernöörin virka-asunto ei ole täysin avoin yleisölle, mutta siellä järjestetään opastettuja kierroksia maanantaista perjantaihin, mutta kaikilta yli 21-vuotiailta vaaditaan kuvallinen henkilöllisyystodistus.
Vuodesta 1983 lähtien La Fortaleza on ollut Unescon maailmanperintökohde. Rakennus on läntisen pallonpuoliskon vanhin edelleen käytössä oleva hallintorakennus.
Historia.
Espanjan Puerto Ricon -kauden varhaisvaiheissa saarella ei ollut linnoituksia, mutta vuonna 1529 Espanja määräsi pysyvän linnoituksen rakentamisesta San Juaniin. Rakennustyöt päästiin aloittamaan vasta 1537 paikallisia vastaan käytyjen taistelujen takia.
La Fortaleza valmistui vuonna 1540, ja alkuperäiseen rakennelmaan kuului ympäränmuotoinen torni, jota suojasi neljä kivimuuria. Muurit olivat yli kaksi metriä paksut, ja niiden sisäpuolelle mahtui asumaan noin 200 ihmistä. Pian tämän jälkeen rakennettiin toinen linnoitus Castillo San Felipe del Morro stragisesti tärkeämpään paikkaan lahden suulle. La Fortalezen merkitys puolustuksessa oli siksi toissijainen ja toimi täsät eteenpäin armeijan päälliköiden ja myöhemmin kuvernöörin virka-asuntona.
George Cliffordin johtamat englantilaisjoukot valtasivat La Fortalezan 1598. He joutuivat jättämään samana vuonna San Juanin paikallisten asukkaiden vastarinnan takia.
Hollantilainen kapteeni ja kaappari Boudewijn Hendricksz valtasi 1625 San Juanin 1 500 miehen turvin. Espanjan kuvernööri Juan de Haro y Sanvítores perääntyi joukkoineen San Felipe del Morron linnoitukseen. Hendricksz ei pystynyt valtaamaan sitä ja joutui pakenemaan espanjalaisten saatua vahvistuksia. Hollantilaiset polttivat San Juania ennen pakenemistaan ja vaurioittivat myös La Fortalezaa. Jälleenrakennus aloitettiin 1640.
La Fortalezaa uudistettiin useita kertoja 1800-luvulla, ja vuonna 1822 siitä tehtiin virallisesti Puerto Ricon kuvernöörin virka-asunto. Siinä tehtävässä se oli epävirallisesti ollut jo 1600-luvulta saakka. Kuvernööri Rafael Arístegui y Vélez muutti siitä 1846 palatsimaisen. Arístegui y Vélez muutostöiden jälkeen linnoitus sai nykyisen ulkoasunsa.
MTV Urheilu 1

MTV Urheilu 1 (aiemmilta nimiltään MTV3 MAX Sport 1, MTV Sport 1, C More Urheilu ja C More Sport 1) on MTV Oy:n maksullinen, urheiluohjelmia lähettävä kanava. Se aloitti lähetyksensä vuonna 2012. Kanavan pääohjelmistoa ovat muun muassa jääkiekon maailmanmestaruuskilpailut, jääkiekon mestarien liiga, yleisurheilun Timanttiliiga ja tennis. Kevään jääkiekon MM-kisojen aikaan C More Sport 1 muuttuu ympärivuorokautiseksi jääkiekkokanavaksi.
MTV Urheilu 2

MTV Urheilu 2 (aiemmilta nimiltään MTV3 MAX Sport 2, MTV Sport 2, C More Aitio ja C More Sport 2) on MTV Oy:n maksullinen, urheilua lähettävä kanava. Se aloitti lähetyksensä vuonna 2012. Kanavalla näytetään muun muassa jääkiekkoa, tennistä ja golfia. C More Sport 1 ja Sport 2 -kanavilla on omat teräväpiirtokanavansa, jotka otettiin käyttöön vuonna 2014. Kanavat näkyvät myös netissä.
Toyota bB

Toyota bB on Toyotan vuodesta 2000 valmistama Mini MPV (mini multi-purpose vehicle), joka on suunnattu pääasiassa Japanin markkinoille.
Ashur-Dan I

Ahur-Dan I, Aš-šur-dān, oli 83. Assyrian kuningas. Hän hallitsi 46(muunnelma 36) vuotta. Nykyisen tulkinnan mukaan hän hallitsi vuosina 1179–1133 eaa. (muunnelma 1169–1133 eaa.), ja hän oli Ninurta-apal-Ekurin poika.
Kawaguchi

Kawaguchi () on Japanin kaupunki Honshūn saarella Kantōn alueella Saitaman prefektuurissa. Se sijaitsee Suur-Tokion alueella aivan Tokion metropolin pohjois- ja prefektuurin pääkaupungin Saitaman eteläpuolella. Kaupungissa on 595 495 asukasta (vuonna 2017) ja sen pinta-ala on 61,95 neliökilometriä. Kawaguchi on nimitetty yhdeksi Japanin erityiskaupungeista.
Kaupungin etelärajalla virtaava Arajoki erottaa sen Tokiosta. Edo-kaudella Kawaguchi oli pikkupaikkakunta, joka kehittyi muun muassa metallinvalun ja puidenviljelyn keskuksena. Kawaguchin kaupunki perustettiin vuonna 1933 Kawaguchin maaseutukaupungin ja kolmen kyläkunnan yhdistyessä. Myöhemmin se on kasvanut voimakkaasti Tokion asuinlähiönä. 
Kawaguchia palvelevat JR Higashi-Nihonin Keihin-Tōhoku-linja ja kolmannen sektorin Saitaman pikarautatielinja, jotka liittävät sen Tokioon. JR Higashi-Nihonin itä–länsisuuntainen Musashino-linja kulkee vuorostaan kaupungin pohjoisosissa.